פסח שוורצמן

פסח שוורצמן (נולד ב-30 בספטמבר 1954) הוא רופא מומחה ברפואת משפחה, רפואת שכוך כאב ורפואה פליאטיבית, פרופסור מן המניין באוניברסיטת בן-גוריון, יו"ר בית אידי מעגן לתמיכה בחולי סרטן ובני משפחתם, יו"ר המרכז הפליאטיבי הארצי ע"ש אריק וקאפי פלאנדרס וזוכה פרס מפעל חיים מטעם איגוד רופאי המשפחה ופרסי מצוינות מטעם איגוד הכאב והאיגוד לרפואה פליאטיבית.

ביוגרפיה 
נולד במונטווידאו, אורוגוואי בשנת 1954, בגיל 11 עלה עם משפחתו לישראל אשר השתקעה בקריית ים. בשנת 1979, סיים את לימודי הרפואה בטכניון והחל התמחות בבית חולים העמק בעפולה. בשנת 1982 היה ממקימי המחלקה הראשונה לרפואת משפחה בשירותי בריאות כללית, בבית חולים העמק וכיהן כסגן מנהל המחלקה. באותה תקופה גם עבד כרופא משפחה בקיבוץ הזורע. ב-1987 עבר לנגב להקים את המחלקה לרפואת משפחה באוניברסיטת בן-גוריון בנגב.

במסגרת פעילותו בשלושת העשורים האחרונים בנגב, ניהל בין השנים 1988 ל-2017 את מרפאה ט' בבאר שבע ואת המחלקה לרפואת משפחה בשירותי בריאות כללית מחוז דרום (1987-2022), יו"ר החטיבה לבריאות בקהילה (1998-2010) באוניברסיטת בן-גוריון (תפקיד אליו חזר בשנת 2019). מאז שנת 2000 מייעץ בנושא כאב למחלקת אונקולוגית ילדים בבית החולים סורוקה ומנהל את המרפאה לכאב של כללית במחוז דרום. בין השנים 2017-2022, ניהל את היחידה הפליאטיבית בבית חולים סורוקה. 

החל משנת 2022, עובד פרופסור שוורצמן ביחידה הפליאטיבית במחוז דן פתח תקווה וכמנהל רפואי בהוספיס בית מעוז. הוא מעורב גם בשלבי ההקמה של היחידה הפליאטיבית בבית החולים שניידר. 

במסגרת אמונתו בנוגע לחשיבות הנגשת השירותים לקהילה ואיכות החיים של המטופלים בדרום, ייסד בשנת 1993 ביחד עם ד"ר דני בונה את הוספיס בית במסגרת מחוז דרום של כללית ולראשונה, התאפשר לחולים הנוטים למות לעשות זאת עם תמיכת צוות רפואי בביתם עם בני משפחתם

מתגורר ברמת גן, נשוי לבטי, אב לחמישה ילדים (יניב שוורצמן הוא בנו).

פעילות ציבורית 
במסגרת פעילותו הציבורית הקים שוורצמן בשנת 2000 במסגרת אוניברסיטת בן-גוריון ובעזרת תרומתם של משפחת פרידמן מניו יורק את "מעגן – מרכז קהילתי לתמיכה בחולי סרטן ובני משפחתם", מוסד בו הוא מכהן כיו"ר עד היום. בשנת 2004 בעקבות התנגדות של תושבי שכונת רמות להקמת המרכז בשכונתם, ניהלה האוניברסיטה בהובלת שוורצמן מאבק משפטי וזכתה.

כיהן כיו"ר איגוד רופאי המשפחה בישראל בשנים 1995–1997, וכיו"ר מייסד של החברה לרפואה פליאטיבית. כמו כן, כיהן כחבר נשיאות המועצה המדעית ויו"ר ועדת חינוך במועצה המדעית (1990–2010) ושימש כיו"ר ועדת ערר במועצה המדעית. בנוסף, שימש כיו"ר הוועדה להכרה בחלוצי מקצוע ברפואה פליאטיבית. 

החל משנת 2019, מכהן שוורצמן כיו"ר האיגוד לרפואה פליאטיבית

במהלך השנים השתתף בעשרות וועדות לקביעת מדיניות וקידום המקצוע, לרבות:
 חבר וועדת סל התרופות של משרד הבריאות בשנים 2013–2014. 
 חבר הוועד המנהל של האגודה למלחמה בסרטן מאז 2005. 
 חבר בחבר המנהלים של ה-(International Association for Hospice and Palliative Care (2008-2012.
 חבר וועדה לשימוש מושכל באופיואידים.
 חבר וועדת החולה נוטה למות

נוסף לכך, מנהל את ESMO designated Palliative Care Center Soroka ואת תוכנית INPACT להכשרה כלל ארצית לטיפול פליאטיבי (2001-2016).

הוראה ומחקר 
שוורצמן העמיד דורות של סטודנטים ומתמחים, שרבים מהם הגיעו לעמדות בכירות במערכת הרפואה בארץ. בנוסף להוראה לסטודנטים ולמתמחים, הקים בשנת 2004 בית ספר ארצי לכאב לרופאי משפחה בראשו הוא עומד, יזם קורס בנושא כאב בפקולטה למדעי הבריאות באוניברסיטת בן-גוריון בנגב, עמד בראש עשרות כנסים ברחבי ישראל והעולם וניהל במשך שנים את בית הספר ללימודי המשך.

במהלך שנות עבודתו כתב ופרסם למעלה מ-250 מאמרים ופרקים בספרים, חלקם בעיתונות המובילה ברפואת המשפחה ובעיתונות הרפואית בכלל בארץ ובעולם. זכה במענקי מחקר ובפרסים רבים על הצטיינותו בתחום המחקר שערך. 

בשנת 1996 הקים את מרכז סיאל – מרכז מחקר לרפואת משפחה ורפואה ראשונית, היחיד מסוגו בארץ. במסגרת מרכז המחקר מתקיימים עשרות מחקרים ורופאי משפחה ורופאים ראשונים מקבלים תמיכה בתכנון ובביצוע מחקר.

בשנת 2016, ערך וכתב את הספרון "פרקים ברפואה פליאטיבית". עם פרוץ מגיפת הקורונה, הועלה הספר לרשת. נכון לאוקטובר 2023, ישנה מהדורה חדשה הצפויה לצאת.

שוורצמן משמש כיו"ר המרכז הפליאטיבי של אוניברסיטת בן-גוריון בנגב על שם אריק וקאפי פלאנדרס.

בנוסף, משמש שוורצמן כעורך כתב העת הישראלי לרפואת משפחה ועיתון לרפואת כאב ורפואה פאליטיבית, כמו גם חבר במערכת העיתון Journal of Pain and Symptom Management.

קישורים חיצוניים 
 פרופ' פסח שוורצמן באתר שירותי בריאות כללית
 אתר המרכז הארצי למחקר וחינוך פליאטיבי על שם קאפי ואריק פלאנדרס
 בית אידי מעגן לתמיכה בחולי סרטן ובני משפחתם - דף פייסבוק
 
 
 פרקים ברפואה פליאטיבית מאת פרופסור פסח שוורצמן באתר ויקירפואה

הערות שוליים 

בוגרי תיכון רודמן, קריית ים
בעלי תואר דוקטור לרפואה מהטכניון - מכון טכנולוגי לישראל
רופאי משפחה ישראלים
סגל אוניברסיטת בן-גוריון בנגב: מדעי הבריאות
ישראלים ילידי אורוגוואי
עולים בשנות ה-1960
ישראלים שנולדו ב-1954